b'\n_START_ARTICLE_\nCosta Ricas nasjonalteater\n_START_PARAGRAPH_\nCosta Ricas nasjonalteater (Teatro Nacional) regnes som den viktigste historiske bygninga i San Jos\xc3\xa9 i Costa Rica. Den sto ferdig i 1897, etter \xc3\xa5 ha blitt finansiert av avgifter fra kaffeeksport. I 1965 fikk bygninga status som nasjonalmonument. Den er i dag en popul\xc3\xa6r severdighet.\n_START_SECTION_\nBeliggenhet\n_START_PARAGRAPH_\nTeateret ligger mellom Avenida Central og Avenida 2 i sentrum av San Jos\xc3\xa9. Nord for plassen er Plaza de la Cultura, og i \xc3\xb8st ligger Parque Mora Fern\xc3\xa1ndez og Gran Hotel.\n_START_SECTION_\nEksteri\xc3\xb8r\n_START_PARAGRAPH_\nNasjonalteateret har en neoklassistisk fasade og r\xc3\xb8dt tak. P\xc3\xa5 toppen av fasaden st\xc3\xa5r det allegoriske statuer av musene for musikk, dans og ber\xc3\xb8mthet. Veggene er av sandstein, og er reist med en st\xc3\xa5lramme. Foran inngangspartiet er det en liten hage med blomster og en statue av en kvinnelig fl\xc3\xb8ytespiller av Jorge Jim\xc3\xa9nez Deredia.\n_START_SECTION_\nInteri\xc3\xb8r\n_START_PARAGRAPH_\nInngangslobbyien har et gulv av rosa marmor, bronsedekorerte marmors\xc3\xb8yler og et tak av tre. I alkoven st\xc3\xa5r det en statue av Ludwig van Beethoven. Til venstre for lobbyen ligger teaterkafeen, som er dekorert med sorte og hvite gulvfliser. Foajeen er storslagen, med vegger dekorert med rosa marmor, krystaller, gull, speil og veggmalerier av costaricansk dagligliv. Det samme er auditoriet, som har tre etasjer og en scene som kan l\xc3\xb8ftes og senkes. I intermezzoen mellom foajeen og auditoriet er det et stort takmaleri av Aleardo Villa fra 1897 med motiver fra kaffeproduksjonen. Maleriet er fullt av feil, og viser blant annet en kaffeplantasje ved kysten, til tross for at alle plantasjene i realiteten ligger i innlandet.'